አወዛጋቢው መዋቅር በተሻረበት ዝግ ስብሰባ ምን ተባለ?
የ2011 ዓ.ም የኢትዮጵያ ፕሪሚየር ሊግ ከወትሮው በተለየ በአጨቃጫቂ ሁኔታ፣ በተደጋጋሚ መቆራረጥ እንዲሁም በአሰልቺ የውድድር መርሐ ግብር ሳይጠናቀቅ ተጠናቋል። የ2012 ፕሪሚየር ሊግን ችግር የጸዳ ለማድረግ በእንቅስቃሴ ላይ እንደሆነ የሚናገረው የኢትዮጵያ እግር ኳስ ፌዴሬሽን፤ መስከረም 5 ቀን 2012 ዓ.ም በሰጠው ጋዜጣዊ መግለጫ ፕሪሚየር ሊጉን በተወሰነ ደረጃ ከስፖርታዊ ጨዋነት ጉድለቶች የፀዳ ለማድረግ አዲስ የውድድር ሥርዐት ወይም መዋቅር መዘርጋቱን ይፋ ማድረጉ ይታወሳል። ፌዴሬሽኑ በወቅቱ እንዳስታወቀው ፤ በ2012 ዓ.ም የኢትዮጵያ ፕሪሚየር ሊግ 24 ቡድኖች በሁለት ምድብ ተከፍለው ውድድራቸውን የሚያካሂዱ ይሆናል።የኢትዮጵያ እግር ኳስ ፌዴሬሽን ምክትል ፕሬዚዳንት ኮሎኔል አወል አብዱራሂም፤ ሊጉ በሁለት እንዲከፈል የተደረገበት ምክንያት ከጊዜ ወደ ጊዜ እየተባባሰ የመጣውን የስፖርታዊ ጨዋነት መጓደል መፍትሄ እንዲሰጥ በማሰብ መሆኑን ነበር በጋዜጣዊ መግለጫው የተናገሩት። በኢትዮጵያ ፕሪሚየር ሊግ ተግባራዊ የሚደረገው አዲሱ የሊግ አደረጃጀት ወቅታዊ የአገሪቱን ሁኔታ መሰረት ያደረገ መሆኑን አስቀምጠዋል። በዋናነት የሊግ አደረጃጀት መለወጥ ምክንያት የሆነው በክለቦች መካከል የተፈጠረ አለመግባባት ሲሆን፤ ለጊዜው መገናኘት የሌለባቸውን ክለቦች በተቻለ መጠን አለማገናኘት እንደ መፍትሄ ተወስዷል። በዚህም ባለፈው ዓመት በፕሪሚየር ሊጉ ውድድር ሲገናኙ በስፖርታዊ ጨዋነት ችግር ተስተውሎባቸዋል የተባሉ ቡድኖች ለአብነትም ወላይታ ድቻ፣ ሲዳማ ቡና እንዲሁም የአማራ ክልል ከትግራይ ክልል ክለቦች ጋር እንዳይገናኙ ለማድረግ ነበር የታሰበው። ፌዴሬሽኑ በውድድር ዓመቱ ተግባራዊ ሊያደርገው የነበረው አዲሱ የሊግ አደረጃጀት ከተለያዩ አቅጣጫዎች ጥያቄዎች ማስነሳቱ አልቀረም። በተለይ እግር ኳስ የሠላም መፍጠሪያና አንድነትን ማጠናከሪያ መድረክ ሆኖ ሳለ አዲሱ የሊግ አደረጃጀት ህዝብን ከህዝብ የሚያራርቅ እንደሆነ ትችቶች ሲሰነዘሩበት ሰንብቷል።በተለይም እንደ ኢትዮጵያ ቡናና ቅዱስ ጊዮርጊስ የመሳሰሉ አንጋፋ የአዲስ አበባ ክለቦች የፌዴሬሽኑን ሃሳብ በፅኑ ሲቃወሙ ታይቷል። እነዚህ ክለቦች ጉዳዩን ወደ መንግስት እስከ መውሰድ ደርሰውም ማስቆም ችለዋል። በጉዳዩ ላይ በሸምጋይነት ጣልቃ የገባው የፌዴራል ስፖርት ኮሚሽን ከትናነት በስቲያ ከተለያዩ ባለድርሻ አካላት ጋር ተመካክሮ ፌዴሬሽኑ ተግባራዊ ለማድረግ ያሰበውን የሃያ አራት ክለቦች ሊግ መዋቅር ማገዱ ተሰምቷል። ከክልል እና ከከተማ አስተዳደር ስፖርት ኮሚሽነሮች ጋር ምክክር ያካሄደው ስፖርት ኮሚሽን ፌዴሬሽኑ ያሰበው አዲሱ መዋቅር እንዲታገድ ሲወስን በዋናነት ምክንያት ተደርጎ የቀረበው አዲሱ መዋቅር ጥናት ሳይደረግበት ወደ ተግባር እንዲለወጥ በመደረጉ መሆኑ ታውቋል። ስፖርት ኮሚሽን ያዘጋጀውን ስብሰባ የኢፌዴሪ ባህልና ቱሪዝም ሚኒስቴር ዶክተር ሒሩት ካሳው በሰብሳቢነት፣ የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደ ጊዮርጊስ፣ የኢፌዴሪ ስፖርት ኮሚሽን ምክትል ኮሚሽነር፣ የዘጠኙ ክልሎችና የሁለቱ ከተማ አስተዳደሮች የስፖርት ኮሚሽን አመራሮች እንዲሁም የእግር ኳስ ፌዴሬሽን አመራሮች ተሳታፊ ያደረገ ነበር። በመድረኩ ላይ የኢትዮጵያ እግር ኳስ ፌዴሬሽን ፕሬዚዳንት አቶ ኢሳያስ ጂራ በ2011 ዓ.ም በእግር ኳሱ እየተፈጠሩ ያሉ ችግሮች ምን እንደሆኑ በዝርዝር አስረድተዋል ።አቶ ኢሳያስ ሁኔታውን በማስረዳት እየተፈጠሩ ያሉ አለመግባባቶችን ለመቀነስ እንደመፍትሄ በጊዜያዊነት በሁለት ምድብ የተከፈለ 24 ቡድኖች የሚካፈሉበት ውድድር ማዘጋጀት እንዳስፈለገ ተናግረዋል። በስብሰባው ታዳሚ የነበሩት አንዳንድ የፌዴሬሽን የሥራ አስፈጻሚ አባላት መካከል አቶ አሊሚራና አቶ አበበ ገላጋይ «በፌዴሬሽኑ የተላለፈው ውሳኔ ክለቦች ሳይማከሩበት እና ጥናትን መሠረት ያላደረገ መሆኑን በወቅቱም በሥራ አስፈጻሚ ስብሰባ ወቅት አጽንኦት ሰጥተን ተናግረን ነበር። ሆኖም እኛም በማናውቀው መልኩ የተወሰነ ውሳኔ ነው» በማለት ተቃውሞ አሰምተዋል። ይህም በፌዴሬሽኑ ስራ አስፈፃሚዎች መካከል መግባባት እንደሌለ ያሳበቀና ትዝብት ላይ የጣላቸው ጉዳይ ሆኗል። በክልል እግር ኳስ ፌዴሬሽን አመራሮች በኩል በተለይ የአማራና የትግራይ ክልል እግር ኳስ ፌዴሬሽን አመራሮች ፣ የፌዴሬሽኑ ውሳኔ በእጅጉ ተኮንኗል። በውድድሩ የሚሳተፉት ቡድኖች ሆነው የአማራና ትግራይ ክልል ክለቦች እንዳይገናኙ የተወሰነው ውሳኔን እንደማይቀበሉትም አበክረው ሲገልጹ ተደምጠዋል።እግር ኳስ የሠላም እና የማቀራረቢያ መድረክ መሆኑን አስረግጠው በመናገርም የፌዴሬሽኑን ውሳኔ እንደማይቀበሉት አሳስበዋል። የአዲስ አበባ እግር ኳስ ፌዴሬሽን ጥናት በማስጠናት በውስጥ ውድድር ተካሂዶ በኋላም በኢትዮጵያ ሻምፒዮና ውድድሩ ይጠናቀቅ በማለት ያቀረበው ሃሳብ የሚያስመሰግን ሆኖም ተነስቷል። ብሔራዊ ፌዴሬሽኑ ግን እንደ መፍትሄ ከመቀበል ይልቅ የራሱን መንገድ መከተሉ ስህተት መሆኑ ተጠቁሟል። በተጨማሪም ፌዴሬሽኑ ከክልል እግር ኳስ ፌዴሬሽኖች ጋር ተቀራርቦ የመስራት ችግሮች እንዳሉበት ተነግሯል። የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደ ጊዮርጊስ በበኩላቸው ፤በፕሪሚየር ሊጉ 24 ቡድኖች መሳተፋቸውን እንደማይደግፍ እና ከኦሊምፒክ መርህ አንጻር ክልሎች እና ህዝቦች እንዳይገናኙ ማድረግ ተገቢ አለመሆኑን ገልጸዋል። የኢፌዴሪ ባህል፣ ቱሪዝም እና ስፖርት ሚኒስቴር ዶክተር ሒሩት ካሳው፤አለም ዓቀፍ የእግር ኳስ ማህበር ፊፋ ላስቀመጠው ደንብ እና ህግ ተገዥ በመሆን አባል አገራቱም ለተቀመጠው መመሪያ ተገዥ እንዲሆኑ በማድረግ እያስተዳደረ በመገኘቱ ተፈሪና ተቀባይነት ያለው ተቋም መሆን እንደቻለ አስታውሰዋል። በመሆኑም የኢትዮጵያ እግር ኳስ ፌዴሬሽን ፊፋ ላወጣው ደንብና መመሪያ ተገዥ በመሆን እግር ኳሱን መምራት እንደሚገባቸው አስገንዝበዋል። በብሄራዊ ፌዴሬሽኑ አመራሮች መካከል የተፈጠረውን የሃሳብ ልዩነት በውስጥ እንዲፈታና፤ 24 ቡድኖች በሁለት ምድብ ተከፍለው የሚጫወቱበት መዋቅር ለጊዜው እንዲቆም በስተመጨረሻ ውሳኔ ላይ ተደርሷል። በቀጣይም ክለቦች በተገኙበት ውይይት በማድረግ ዘላቂ መፍትሄ እንዲቀርብ ተወስኗል። ስፖርት ኮሚሽኑም ጉዳዩን በጥንቃቄ እንደሚከታተለው በማስታወቅ ስብሰባው ተጠቃሏል።አዲስ ዘመን  መስከረም 15/2012 ዳንኤል ዘነበ